Vīnogas

Vīnogas ir augļi, kurus iegūst no daudzgadīgu vīnkoku (Vitis) ģints sugām. Pēc morfoloģiskās klasifikācijas vīnogas ir ogas. Visplašāk ogu iegūšanai tiek kultivēts īstais vīnkoks (Vitis vinifera). Vīnogas var gan lietot uzturā svaigā veidā, gan arī tās apstrādāt, iegūstot vīnu, rozīnes, sulu, etiķi, ievārījumu un vīnogu sēklu eļļu. Vīnogas bieži vien izmanto arī dažādu konditorejas izstrādājumu veidošanā. Vīnogas iedala galda vīnogās (ogas, kuras lieto svaigā veidā) un vīna vīnogās (lieto vīna gatavošanā).

Vīnogu kultivēšana aizsākās aptuveni pirms 6000 līdz 8000 gadiem Tuvajos Austrumos. Savukārt Latvijas teritorijā pirmais zināmais vīna dārzs ierīkots 1640. gadā Rendā, un ar laiku izveidoti vīnkoku hibrīdi, kas spēj izturēt pat 40 °C salu.

 Apraksts 
Vīnogas parasti aug ķekaros, kuros ogu skaits ir no 15 līdz 300. Ogu krāsa atkarībā no sugas un šķirnes var būt dažāda — tumšsarkana, melna, tumši zila, dzeltena, zaļa, oranža vai sārta.

Lielāko daļu no vīnogām iegūst no īstā vīnkoka (Vitis vinifera). Vīnogas, salīdzinoši ar pārējām sugām, diezgan daudz iegūst arī no Amerikas vīnkoka (Vitis labrusca), krastu vīnkoka (Vitis riparia), apaļlapu vīnkoka (Vitis rotundifolia) un Amūras vīnkoka (Vitis amurensis).

 Vīnogu raža 
Vislielākā vīnogu raža gada laikā tiek iegūta Ķīnā. 2012. gadā šajā valstī ieguva 9,6 miljonus tonnu vīnogu. Aptuveni 71% no vīnogu ražas izmanto vīna ražošanā.

+ 10 valstis, kurās gada laikā iegūst vislielāko vīnogu ražu (tonnās)VietaValsts2009. gadā2010. gadā2011. gadā2012. gadā 1    8 038 703  8 651 831  9 174 280  9 600 000 F 2    6 629 198  6 777 731  6 756 449  6 661 820 3    8 242 500  7 787 800  7 115 500  5 819 010 4    6 101 525  5 794 433  6 588 904  5 338 512 5    5 535 333  6 107 617  5 809 315  5 238 300 6    4 264 720  4 255 000  4 296 351  4 275 659 7    2 600 000  2 903 000  3 149 380  3 200 000 F 8    2 181 567  2 616 613  2 750 000  2 800 000 F 9    2 305 000  2 225 000  2 240 000  2 150 000 F 10    1 748 590  1 743 496  1 683 927  1 839 030 —  Pasaule  58 521 410  58 292 101  58 500 118  67 067 128 <center>Avots: Pārtikas un lauksaimniecības organizācija (FAO) (F=FAO aptuveni)

 Vīnogu indīgums suņiem 
Suņiem nav ieteicams ēst vīnogas, jo tās var izraisīt dažādas veselības problēmas. Visbiežāk suņiem ir novērojama nieru mazspēja, lai gan iemesls, kāpēc tā notiek, nav noskaidrots. 

 Atsauces 

 Ārējās saites